Návrhy textov

do kroniky Obce

Jaslovské Bohunice

Rok 2016

# Úvod

Skončilo 365 dní roku 2016. Bol to druhý rok práce starostky Boženy Krajčovičovej v siedmom volebnom období a jej druhé volebné obdobie. Bol to aj rok v ktorom sa konali 5. marca voľby do NR SR. Prvý krát sme mali až tri volebné okrsky. Okrsok č. 1 Jaslovské Bohunice, č. 2 Sídlisko a Panské diely, č. 3 miestna časť Paderovce. Do volebných zoznamov bolo zapísaných 1693 voličov, volilo 1164 voličov. Z cudziny volili 4 voliči, s preukazom 23 voličov. Volebná účasť bola nad celoslovenským priemerom.

Obci bola udelená Pečať rozvoja obcí a miest, ktorú udelilo Národné informačné stredisko Slovenskej republiky, a.s. za rok 2015. Obec bola vyhodnotená ako Obec s predpokladom stabilného rozvoja. Ratingom na základe ekonomických údajov, legislatívy, vrátane rozpočtovej zodpovednosti prešlo 2926 obcí a miest. Rozpočty boli analyzované štatistickými metódami v 6 ročnom trende upravené o medziročný vývojový trend v období 2013/2014 s ohľadom na predpokladaný vývoj 2015. Podiel obcí a miest, ktoré pozitívne vyšli z tohto hodnotenia predstavoval 37,7%.

V posledný januárový štvrtok sa v hoteli Holiday Inn stretli starostovia obcí a 150 osobností kraja s prezidentom SR. Kiskom. Z rozhovorov medzi ľuďmi vyplynulo, že čím sme boli o čosi starší tým bol pre nás rok kratší. Bol to opäť rok búrlivý na mnohé svetové udalosti, ktoré hýbali doslova dejinami ľudstva, ako boli nepokoje na blízkom východe v Sýrii, Iraku, Afrike a následne z toho vyplynula obrovská vlna emigrácií a utečenecká kríza, ktorá zmenila Európu. Tisícky utečencov denne zaplavovali Európu. U nás rezonoval aj štrajk učiteľov za lepšie ohodnotenie ich práce, štrajk zdravotných sestier proti zlým pracovným podmienkam, zlej finančnej situácii, a dlhej pracovnej dobe.

# Klimatické podmienky

S prvým dňom v roku prišlo konečne zimné počasie. Začal padať sneh a prišli aj mínusové teploty. Ráno bolo mínus tri stupne. Prvých osem dní v roku bolo mrazivo s mínusovými teplotami. Spadlo aj niekoľko cm snehu. Deviateho bolo celodenné popŕchanie s plusovými teplotami, sneh sa roztopil, spadlo cca 10mm vody, takto zamračené s dažďom bolo až do 12.teho, od 13.teho bolo jasno, slnečno s teplotami okolo päť až osem stupňov a takto bolo až do 17-teho. Mráz a studené počasie prišlo 18-teho. V okolitých krajinách boli kruté mrazy, napr. v Česku bolo až -30, Poľsko -35, Fínsko -38, Švédsko -39. Počas toho nepriaznivého počasia zamrzlo v Poľsku až 60 osôb. U nás bolo najchladnejšie v Poprade, kde bolo -16. Chladné a studené počasie vydržalo až do konca mesiaca, pribudlo aj niekoľko cm nového snehu, ktorý vydržal do 27.-meho. Ku koncu mesiaca potom prišli hmly so zamračeným a daždivým počasím.

Plusové teploty, zamračené a dážď trvali do 5.februára, potom boli jasné a slnečné dni a postupne sa až do konca mesiaca striedali dva dni pekné, tri dni zamračené atď. Napríklad 22.-hého a 23.-ho boli až +18 st. teploty. Sneh s dažďom, v noci mráz tak bolo 24.-ho. Do konca mesiaca bolo stále škaredo, zamračené, dážď. Meteorológovia ale v dlhodobom porovnávaní skonštatovali, že február bol o +1,7 stupňa teplejší ako dlhodobý priemer v doterajšom meraní.

Marec bol studený, opäť zamračený a s dažďom takmer do konca mesiaca. Cez deň bolo aj slnečno, ale večer a v noci boli až mínusové teploty, fúkal studený vietor a na pocit bolo veľmi zima.

Apríl začal krásnym slnečným a teplým počasím napr. 4. bolo v Hurbanove až +25,8 bol to prvý deň s letnou teplotou, aj u nás bolo veľmi teplo a pekne s teplotou + 22st. Ochladenie a zamračené počasie prišlo 8., kedy cez deň bolo len +7.7st., 14.-ho pršalo, bolo chladno, ale už 16. bol krásny slnečný deň s teplotou + 25st. 21.a 22. boli ráno prízemné mrazy s teplotou okolo nuly. Ráno bola na aute námraza, ktorú museli zoškriabať. Nepríjemne, chladno bolo skoro až do konca mesiaca napr. 25. bol taký prízemný mráz, že zmrzli kvety jabloní, orechy, zemiaky, čerešne, marhule. Vyčasilo sa až 28. a do konca mesiaca bolo slnečno aj keď veterno.

Až do 12 mája bolo slnečné a pekné májové počasie. Potom bolo zamračené s dažďom spadlo 12mm zrážok aj na druhý deň bolo stále polojasné počasie s dažďom a v noci spadlo 10mm zrážok. 14.-teho spadlo 20 mm, 15-teho tiež 20 mm, šesť dní bolo zamračené s občasným dažďom. Vyčasilo sa až 18. bolo slnečno a pekne s teplotou +22st. 24.teho opäť pršalo, spadlo 25mm a výrazne sa ochladilo. Pekne, teplo, a slnečno bolo až do konca mesiaca, len 29. prišla v noci búrka spadlo 16mm vody, pri búrke boli aj blesky.

Jún bol slnečný a teplý s občasnými večernými dažďami. Leto začalo, lebo bolo veľmi teplo až dusno a tieto teploty boli aj júli. Ochladilo sa až 14.teho, kedy cez deň bolo len ;18st. Polooblačné až zamračené boli štyri dni aj s občasným dažďom. Potom sa striedali slnečné a zamračené dni. Dva dni bolo slnečno, dva dni zamračené a dážď. Meteorológovia namerali za mesiac júl až 126 mm zrážok. Podobné počasie pokračovalo aj v auguste s teplotami cez deň +25 až 28 st. 11.-teho sa v noci ochladilo až na +8st., takéto teploty v noci bývali v októbri . Leto v roku 2016 bolo najteplejšie v histórii. Júl a august boli daždivejšie, na niektorých miestach Slovenska spadlo za deň toľko vody, ako niekedy za celý rok.

Prvých päť dní v septembri bolo krásnych slnečných, potom prišli dva zamračené a daždivé. Od 7. do 16. bolo slnečno a pekne s teplotami +30st. a horúco bolo aj v noci. Mierne ochladenie prišlo 17., slabý dážď. Na druhý deň už bolo výrazne chladnejšie 23. bolo v noci len +7st., potom sa opäť oteplilo a prišli letné dni, ktorých bolo v tomto mesiaci až 14. s teplotou +25st.

Aj v prvé dva dni v októbri bolo počasie ako v lete, teplo a slnečno +25 st. Tretieho sa ochladilo so slabým dažďom dopoludnia aj v noci. Zamračené, so slabým dažďom bolo aj štvrtého s teplotou +12st. za tieto dni spadlo 11 mm vody. Na pocit bolo veľmi nepríjemne. 15.-16. bolo zase tak pekne a teplo ako v lete, potom prišlo jesenné počasie polooblačno, zamračené, dážď s teplotami +12st. Dvadsiateho spadlo 31 mm vody, pršalo celý deň. V tento deň na Slovensku spadlo na niektorých miestach až 73 mm vody a tak pôda bola niekde doslova premáčaná.

Prvé novembrové dni boli slnečné, chladné a veterné, v noci prišiel aj prízemný mráz s teplotou až -4st. Veterné ale jasné počasie bolo niekoľko dní ale 6. prišiel opäť dážď. Zamračené a chladné počasie bolo 10., až 12.-teho. Desiateho sme sa zobudili a privítal nás prvý sneh a mínusové teploty. 14.-teho bolo ráno -3, jasno, veterno. V tento deň bol supermesiac - spln, kedy mesiac bol najbližšie k zemi, naposledy bol takto v r.1948. Aj november bol daždivý ako predošlý mesiac, niekoľko dní bolo jasno a potom zase daždivo a nepríjemne. Teploty takmer do konca mesiaca boli nad nulou od 10-15 st. Až 28. bolo pod nulou so slabým snehovým popraškom, ktorý sa cez deň roztopil, takto bolo aj 29. a 30. snežilo večer.

A tak prvý decembrový deň sme sa zobudili do zasneženého rána, ale sneh opäť nevydržal dlho a cez deň sa roztopil. Druhého boli už teploty nad nulou, bol silný vietor až 70 km/h., slabý dážď a v noci klesli teploty pod nulu. Chladné a mrazivé dni boli až do siedmeho, kedy bola mínusová teplota -3st. aj cez deň aj v noci. Na druhý deň bolo hmlisté, chladné počasie na pocit veľmi nepríjemne. Deviateho ráno bolo všetko zamrznuté, chladno a cez deň vyšlo aj slnko. Desiateho bol pekný slnečný aj keď chladný deň s teplotou +5st. a pekne bolo aj na druhý deň. 12-teho už zase pršalo. 14.-bolo slabé sneženie -4st., na druhý deň bolo chladno, ale slnečno. Chladné, mrazivé, jasné počasie, bez snehu bolo až do konca mesiaca. 27.-ho bol opäť silný vietor 70 km/h, a do konca roka bolo bez snehu hoci chladno.

Počasie v roku 2016 bolo rozmanité a premenlivé, napr. daždivých dní, kedy viac pršalo bolo až 195. Leto nebolo až tak horúce ako v predošlom roku, a mrazy tiež neboli také ako v minulosti. Meteorológovia zaznamenali, že už 12 rokov boli teplejšie roky.

# Verejnospoločenský život obce

##  Činnosť obecného úradu

Starostkou obce v siedmom volebnom období bola Božena Krajčovičová, zástupcom starostu bol Viliam Čapkovič ml., kontrolórkou Bc. Alena Haršányiová. Na obecnom úrade pracovali dve vzájomne kooperujúce oddelenia. Oddelenie správy obecného úradu, ktoré viedla Ing. Daniela Heribanová a Oddelenie správy obecného majetku a životného prostredia, ktoré viedol Ing. Maroš Dunda.

Oddelenie správy obecného úradu zabezpečovalo v rámci svojej náplne všetky činnosti týkajúce sa originálnych i prenesených kompetencií obce v oblasti školstva, kultúry, sociálnych vecí, správy, evidencie obyvateľstva, matriky, civilnej ochrany, bytového fondu i nebytových priestorov, čo sa týkalo účtovníctva a správneho konania. Tieto činnosti okrem vedúcej oddelenia v rámci svojej pracovnej náplne zabezpečovali zamestnankyne Božena Hideghétiová, Jarmila Ťažká, Mária Matoleková, Silvia Matovičová, Iveta Chudá, Ing. Zdenka Michalcová a Miroslava Remenárová už v nových priestoroch. Po ľavej strane hneď pri vstupe vznikla kancelária prvého kontaktu, kde boli pri okienku dve pracovníčky. Každá zamestnankyňa mala svoj okruh práce, ale musela vedieť poskytnúť informácie z oblasti práce svojej kolegyne. Pri prvom okienku sa vybavovalo odpadové hospodárstvo, nájomné domy č. 381, 382, 383, 384, evidencia majetku obce, evidencia nebytových priestorov vrátane fakturácie. Pri druhom okienku sa vybavovali nájomné bytové domy č. 461,462,463 a 420, detské ihriská, cintoríny, civilná ochrana atď. pracovníčka pokladne vydávala listy vlastníctva, výpisy z registra trestov, výpisy z obchodného registra a pod.

Oddelenie správy obecného majetku a životného prostredia zabezpečovalo všetky činnosti spojené so správou a údržbou majetku obce. Tieto činnosti okrem vedúceho oddelenia v rámci svojej pracovnej náplne vykonávali Ing. Gabriela Nádaská, Zlatica Drobná, Andrea Vargová, Beáta Matovičová a robotnícki zamestnanci.

Stránkové hodiny obecného úradu boli v pondelok, stredu, štvrtok a piatok. V pondelok a štvrtok sa končili o 15,30, v stredu o 16,30 a v piatok o 14,30. Utorok bol nestránkovým dňom. Obecný úrad ďalej zabezpečoval plnenie operatívnych zadaní vyplývajúcich z činností komisií, žiadostí občanov a obecného zastupiteľstva s riešením financovania a technickým zabezpečením pripravovaných investičných zámerov obce. Rozpočet obce bol tvorený v štruktúre a rozsahu stanovenom zákonom SNR č.369/1990 Zb. o obecnom zriadení v platnom znení a zákonom NR SR č. 583/2004 Z.z. o rozpočtových pravidlách územnej samosprávy. Rozpočet na rok 2016 bol nasledovný, čísla sú uvádzané v eurách:

### Časť príjmová so školstvom Časť výdavková so školstvom

Príjmy spolu: 5 536 727 výdavky spolu 5 527 617

Bežné príjmy 4 088 059 bežné výdavky 2 328 412

Bežné školstvo 403 782 bežné školstvo 750 133 Bežné ZpS 261 045 bežné ZpS 309 635

Kapitálové 51 600 bežné spolu 3 388 180

Finančné operácie 732 241 kapitálové 1 956 947

Bežné spolu 4 752 886 finančné operácie 182 490

**Rozpočet školstva**

Príjmy vlastné výdavky

Školský klub 1 O33 školský klub 24 973

ZUŠ 4 227 ZUŠ 93 095

Spolu 5 260 spolu 118 068

Úrad pre verejné obstarávanie uložil obci pokutu za rekonštrukciu Domu smútku vo výške 14 701 eura, pretože neprebehlo správne výberové konanie na stavebníka.

Slávnostné otvorenie Zariadenia pre seniorov Bohunka sa konalo 7. januára za prítomnosti starostov z okolitých obcí, poslancov miestneho zastupiteľstva a pozvaných hostí. Zariadenie vzniklo v priestoroch Ubytovne s kapacitou 30 miest. Prví klienti prišli 11.januára z okolitých obcí napr: Radošovce, Kátlovce, Dechtice, Vlčkovce, Biely Kostol, Trnava, ale aj Žilina, Bratislava či Modra.

Investičné akcie v roku 2016 boli nasledovné: Zateplenie a nákladný výťah v Kultúrnom dome Paderovce. Rekonštrukcia Zdravotného strediska. Rekonštrukcia obecného úradu. Osvetlenie vonkajšieho obchvatu. Cesty a chodníky. Cyklochodník Jaslovské Bohunice-Paderovce. Rekonštrukcia ihriska Lienka na Sídlisku, ktoré bolo určené pre deti do 12 rokov veku. Nová kuchyňa v priestoroch kultúrneho domu v Paderovciach. Opravená cesta na Mlyn v sume 19 tis.eur. Kanalizácia Šidúnky 5 rodinných domov. Vjazdy a rigoly v Paderovciach. Oprava „Hrabovského uličky“. V mesiaci jún a júl boli zrealizované výruby drevín v parku, ktoré boli v nevyhovujúcom zdravotnom stave. Kamerový systém bol inštalovaný aj na Sídlisku, námestí, štadióne, cintoríne pri kostole z dôvodu ochrany verejného poriadku. Detské dopravné ihrisko v priestoroch MŠ.

Obec poskytovala nenávratný finančný príspevok na zateplenie uličných fasád a výmenu strešnej krytiny. Z rozpočtu bola schválená čiastka 20 tisíc eur.

Obec sa stala platiteľom DPH. Úrad ďalej vykonával matričnú činnosť pre obec Jaslovské Bohunice i Radošovce. Viedol agendu civilnej ochrany obyvateľov a vojenskú evidenciu. Viedol stály zoznam voličov, evidenciu budov, priraďoval súpisné čísla budovám. Vyberal dane z nehnuteľností, napr. daň za psa bola 7 eur/rok za psa chovaného v rodinnom dome a 33 eur/rok za psa chovaného v byte. Spravoval 96 nájomných bytov. Po novom sa platilo aj za prenájom garáže, raz za štvrťrok. Stočné bolo 0,60 eur/m3 pre občanov so závlahovým vodovodom, pre občanov bez závlahového vodovodu 0,48 eura/m3. Občania mohli využívať bezplatne závlahový vodovod a káblovú televíziu. Každá domácnosť dostala stolový kalendár pre rok 2016. Kalendár pripomínal vývozy komunálneho odpadu, separovaného zberu, ale aj rôzne kultúrne a športové podujatia. O akciách boli občania informovaní cez rozhlas a televízny infokanál, na ktorom si mohli pozrieť aj videosnímky z uskutočnených akcií. Občania si pohodlne a bezplatne mohli zriadiť sms hlásnika do svojho mobilu. Príjem bol možný aj formou e-mailu, alebo oboma spôsobmi naraz. Obec zabezpečila priebeh a vykonanie volieb: do NR SR.

Obec poskytovala dotáciu na stravu, na školské potreby pre deti v hmotnej núdzi. Tieto dotácie boli refundované z Úradu práce sociálnych vecí a rodiny. Obec prispievala dôchodcom na stravu jedným eurom na obed. Strava bola varená Reštauráciou PD Jaslovské Bohunice, od 12. septembra už vo vlastnej kuchyni, kde sa varili dve hlavné jedlá v cene 2,30 eura/jedlo, pre ostatných občanov za 3,50 eura, imobilným občanom vozili obedy domov. Nahlásených bolo 120 stravníkov, 80 z Jaslovských Bohuníc a Paderoviec, denne varili v priemere 58 obedov. Vyplatila jednorázové sociálne dávky poberateľom dôchodku a invalidného dôchodku nasledovne: nad 60 rokov do 69 rokov vo výške 20 eur a od 70 rokov vyššie vo výške 30 eur, bol to tzv. vianočný príspevok.

 Obec zabezpečovala vývoz komunálneho odpadu raz za dva týždne, zber separovaného odpadu a to papiera a plastov raz za 5 týždňov, skla, starého železa, starých batérií, použitých olejov, nadrozmerného odpadu, elektrospotrebičov, starého šatstva, nábytku. V jarnom a jesennom období vykonávali zber konárov zo záhrad. Spoločnosť A.S.A. za rok vyviezla z našej obce spolu 659,91 tony odpadu. Bolo to 18,48 t- papier a lepenka. 19,83 t - skla, 2,36 t - textil, 4,28 t - vyradené zariadenia, 0,16 t - oleje a tuky, 0,34 t - batérie a akumulátory, 2,81 t - elektrospotrebiče, 8,98 t - plasty, 50,2 t - iné biologicky nerozložiteľné odpady, 29,46 t - objemný odpad, 4,08 t - tlačiarenské farby, farby, lepidlá, 0,97 t - elektrické a elektronické zariadenia a 517,96 t zmesový komunálny odpad. Za vývoz odpadu sa platilo 2,5 eura na osobu a rok. Za vyseparované komodity z Recyklačného fondu obec dostala 2.979,-eur. Ekodvor bol otvorený v stredu od 12.00h. – 17.00h a v sobotu od 8.00h-14.00h., občania sem mohli priniesť veľkoobjemný odpad, sklo, odpad zo záhrad.

 Starostka obce sa zúčastnila brigády starostov na hrade Dobrá Voda, ktorej sa zúčastnilo 20 starostov nášho regiónu. Obec bola členom Medzinárodného združenia sídiel jadrových zariadení GMF a ZMO. ZMO združovalo 188 miestnych samospráv, v tomto roku spustilo petíciu “Za okamžité zastavenie výrubov stromov na celom Slovensku“. Bolo členom celoslovenského ZMOS. V dňoch 18.a19.mája sa konal 27. Snem Združenia miest a obcí Slovenska s účasťou predsedu vlády SR Róberta Fica. Obec bola členom OIK (občiansko informačnej komisie), ktorá 25. apríla v aule JE JESS-u v Jaslovských Bohuniciach usporiadala konferenciu k 30.výročiu Černobyľskej havárie (26.apríla 1986 o 01.30h. zlyhal ľudský faktor, došlo k najväčšej tragédii v atómovej elektrárni). OIK zorganizovala pre starostov z okolia AE v dňoch 30.4-4.5. pracovnú cestu do Kanady. Cesty sa zúčastnilo 15 členov komisie z toho bolo 11 starostov a zástupcovia JAVYS-u a SE. Hlavným programom bol navšteva JE Darlington, ktorá elektrickou energiou zásobovala 20% domácností.

 Veľa vecí sa aj v tomto roku urobilo dobrých, na ktoré sme boli pyšní, ale aj tak tu bol neustály boj s vandalizmom na verejných priestranstvách, na rybníku, v parku, na cintoríne či obnovovanie divokých skládok a mnohé iné. Napr. počas konania volieb do NR SR v noci niekto popísal dvere do volebnej miestnosti čiernou fixou.

## Obecné zastupiteľstvo

## V siedmom volebnom období pracovalo zastupiteľstvo v nasledovnom zložení: starostka obce Božena Krajčovičová, zástupca starostu Viliam Čapkovič ml., kontrolór obce Bc. Alena Haršányiová, a poslanci: Ing. Peter Slivenský, Ing. Pavol Miklošovič, Ing. Miroslav Lehuta, Ing. Štefan Dubovský, Ing. Vladimír Pekár, Ján Pekarovič, Ing. Ľuboš Bokor, Miroslav Gajarský a Viliam Čapkovič ml. Oprávnením zvolávať a viesť zasadnutia obecného zastupiteľstva v niektorých prípadoch v zmysle zákona č.369/1990 Zb o obecnom zriadení bol poverený Ing. Ľuboš Bokor. Zastupiteľstvo zasadalo celkom osem krát.

Na svojich zasadnutiach schválili: Školský vzdelávací program ISCED 1 a ISCED 2 v školskom roku 2015/2016 pre ZŠ a MŠ. VZN č. 93 o miestnych daniach a miestnom poplatku za komunálne odpady a drobné stavebné odpady na rok 2016. VZN č. 94 o určení výšky dotácie na prevádzku a mzdy žiaka ZUŠ a dieťa MŠ a školských zariadení so sídlom na území obce na rok 2016 a záujmové vzdelávanie detí s trvalým pobytom v obci, ktoré navštevujú centrá voľného času mimo územia obce.. dotácie na činnosť a rôzne aktivity podľa jednotlivých žiadostí organizácií, združení a spolkov. Použitie finančných prostriedkov z rezervného fondu obce vo výdavkovom kapitálovom rozpočte vo výške 228 tisíc eur: na rekonštrukciu zdravotného strediska 200 tisíc eur, detské ihriská v obci 15 tisíc eur, rekonštrukcia kinosály v objekte Ubytovne 13 tisíc eur. Rozpočet obce vrátane rozpočtu školstva a rozpočtu Zariadenia pre seniorov Bohunka. Program hospodárskeho a sociálneho rozvoja obce na roky 2015 až 2025. Udelenie Ceny obce Jaslovské Bohunice Jánovi Lehenovi za 80-násobné bezpríspevkové darovanie krvi. Udelenie Ceny starostky obce Ing. Jozefovi Čápkovi a Františkovi Rolenčíkovi za 40-násobné bezpríspevkové darovanie krvi. Eleonóre Fitošovej, Viere Čavajdovej a Helene Juricovej za dlhodobý prínos v oblasti rozvoja školstva v obci. Plán kontrolnej činnosti hlavnej kontrolórky. Zverenie majetku do správy Zariadenia pre seniorov Bohunka a to budovu v obstarávacej cene 646 894,41 eur a zariadenie budovy vo výške 102 322,16 eur. Poradovníky na jednoizbové, dvojizbové byty. Prenájom predajného miesta s občerstvením počas obecných festivalov v sume 500 eur za predajné miesto/akcia. Termín zápisu žiakov do 1.ročníka od 18. do 22. apríla.

Ako poradné orgány obecného zastupiteľstva pracovali komisie, ktoré zasadali podľa potreby. Boli to:

**Komisia pre správu obecného majetku:** Predseda Ing. Pavol Miklošovič, členovia: Ing. Miroslav Lehuta, Ing. Peter Slivenský, PhDr. Kristína Huttová, Ing. Branislav Fitoš

**Komisia životného prostredia, výstavby, územného plánovania**: Predseda: Ing. Ľuboš Bokor, členovia: Ing. Vladimír Pekár, Viliam Čapkovič, Ing. Peter Kiripolskí, Ing. Marián Varga.

**Komisia bytová, sociálna, obchodu a služieb:** Predseda Ing. Štefan Dubovský, členovia: Miroslav Gajarský, Mgr. Stanislav Škoda, Mgr. Marián Bugár, Ing. Karolína Demovičová.

**Komisia pre šport, kultúru a vzdelávanie:** Predseda Ján Pekarovič, členovia: Ing. Juraj Michalica, Roman Áč, Ondrej Matovič, Jarmila Holovičová.

## Obyvateľstvo

Obec Jaslovské Bohunice mala k 31.12.2016 2221 obyvateľov. Z toho bolo občanov nad 15 rokov 1787, deti do 15 rokov 434, deti do 14 rokov 403, z toho bolo dievčat 47, chlapcov 55, dospelých od 19 rokov 1716 z toho bolo občanov nad 80 rokov 68. Z dospelých žien bolo 868, mužov 848. V tomto roku sa narodilo 28 detí z toho 1 v Paderovciach, z toho bolo 11 chlapcov a 17 dievčat. Zomrelo 14 osôb z toho 4 v Paderovciach, žien zomrelo 4, a 10 mužov. Do obce sa prisťahovalo 94 obyvateľov z toho bolo 29 detí. Odsťahovalo sa 31 občanov z toho bolo 7 detí. Sobášilo sa 28 párov, z toho bolo 16 sobášov občianskych, a 12 cirkevných, z toho bolo našich občanov 18 sobášov. Priemerný vek obyvateľov obce bol 38 rokov. Najstaršou obyvateľkou bola pani Františka Taligová, ktorá sa dožila 98 rokov. Priemerný vek zomrelých bol 81,5 roka. V porovnaní s rokom 2015 pribudlo 77 občanov.

## Významní rodáci

Z našej obce pochádzalo veľa vzácnych ľudí, ktorí vo svojom zamestnaní, alebo záľube dosiahli významné výsledky a preto ich treba pripomenúť nasledujúcim generáciám. Mudr. Jozef Horváth očný lekár v Trnave. Ing. Jozef Hutta špecialista pre vyraďovanie jadrových elektrární Jaslovské Bohunice. Ing. Viliam Jablonický redaktor, publicista, pedagóg v Bratislave. Jozef Junas vydavateľ, nakladateľ, kníhkupec a spisovateľ v Prahe. PhDr. Anton Košťál, CSc. učiteľ cudzích jazykov, tlmočník, prekladateľ. Doc. Ing. Gabriela Lanáková-Lužáková, PhD. vysokoškolská učiteľka v Žiline. Ing. Mária Lukáčová-Valovičová samostatná inžinierka vo Zvolene. Jozef Lukovič učiteľ, ktorý sa v tomto roku dožil 103 rokov v Trnave. Ing. Ján Ondruška vysokoškolský učiteľ a riaditeľ v Trnave. Ing. Oliver Ondruška riaditeľ Šľachtiteľskej stanice v Bučanoch. Mgr. Alojz Přidal poslanec v NR SR v Bratislave. Jana Shemesh rod Mikušová novinárka a spisovateľka v Izraeli. Ing. Štefan Schmidt riaditeľ Atómových elektrární Bohunice. JUDr. Ing. Wiliam Schmidt, MSc. Doktor práv a banský inžinier v Belgicku. Peter Ryška prvý predseda Správy štátnych hmotných rezerv a starosta obce Jaslovské Bohunice. PaedDr. Monika Šišková rod Remenárová rozhodkyňa v športovej gymnastike, členka Medzinárodnej gymnastickej federácie v Bratislave. V tomto roku sa zúčastnila 81.kongresu v Tokiu, kde bola opätovne zvolená do komisie gymnastika pre všetkých na roky 2017-2020. Našim občanom bol Stanislav Planka profesionálny vojak, ktorý bol na mierovej misii v Afganistane, kde plnil úlohy v misii Resolute Support Afganistan v pozícii operačného dôstojníka.

# Hospodárske pomery

Na území obce Jaslovské Bohunice mali svoje sídla firmy a organizácie, ktoré boli aj zamestnávateľmi väčšieho či menšieho počtu zamestnancov z našej obce. Boli to: Adler s.r.o. výroba plastových okien a dverí, Agentúra S+L s.r.o., Ekosur Ing. Július Plško, Energomont s.r.o. montážna správa, Energovýskum Slovakia s.r.o., Euro Pumps Tech s.r.o., Chladiace veže Bohunice s.r.o., JOMA Slovakia s.r.o., JUKI opravy chladiacich zariadení, Maratom s.r.o., Nadácia ARX, Ondruška Pavol Racing, PHC s.r.o., Poľnohospodárske družstvo Jaslovské Bohunice, Poľnohospodárske družstvo podielnikov Radošovce-Paderovce, Slovenské elektrárne, závod Atómové elektrárne Bohunice a JAVYS a.s., Šimko Marek SHP.

Občania mohli v obci navštíviť a využiť služby nasledovných predajní a prevádzok. Predajňa potravín Vila potraviny a Coop Jednota Trnava, Kvetinárstvo a rozličný tovar, Zákazkové šitie, Darčekové štúdio, Čerpacia stanica Slovnaft a.s., Kozmetický salón Monika, Kaderníctvo Soňa Ivanovičová, Kaderníctvo Mária, Stávková kancelária Victory, Pohostinstvo, Kaštieľ hotel, ubytovanie a stravovanie, Mlyn pohostinstvo, Pizzeria Sekerovci. V miestne časti Paderovce sa nachádzala predajňa potravín, pohostinstvo a firmy Ekolas-predaj streliva a zbraní, AllDeco s.r.o.

V areáli Ubytovne sídlilo zariadenie pre seniorov Bohunka a Obvodné oddelenie polície SR, ubytovňa. S okresným mestom Trnava bolo výborné autobusové spojenie. V obci sa nachádzala Slovenské pošta, ktoré svoje služby ponúkala v pracovných dňoch. Zamestnávala dve pracovníčky pri okienku a dve doručovateľky.

## Zdravotníctvo

Zdravotnícke služby boli zabezpečované lekármi v obecnom Zdravotnom stredisku, ktoré sa nachádzalo na Sídlisku. V jeho priestoroch boli tieto ordinácie.

Neštátne zdravotné zariadenie Ambulancia praktického lekára pre dospelých Mudr. Danky Grékovej. Ambulancia bola otvorená v pracovných dňoch. Zdravotnými sestrami boli Elena Šipková z Jaslovských Bohuníc a Michaela Vančová z Červeníka.

Neštátne zdravotné zariadenie Ambulancia praktického lekára pre deti a dorast Mudr. Marty Polákovej. Ambulancia bola otvorená v stredu každý nepárny týždeň len pre mamičky ako poradňa pre novonarodené deti. Ambulancia pre deti a dorast bola v susednej obci Špačince, kde rodičia s deťmi museli dochádzať.

Neštátne zariadenie Stomatologická ambulancia Happy Smile s.r.o. Mudr. Kamily Bullovej. Ambulancia bola otvorená v pracovných dňoch. Zdravotnou sestrou bola Mgr. Eva Izakovičová.

Lekáreň Cormens s.r.o. bola otvorená v pracovných dňoch. Prevádzku zabezpečovala PhMr. Alena Krištofovičová. Od 5.októbra bola presťahovaná do nových priestorov na prízemí zdravotného strediska.

# Spoločenské organizácie

Obec žila bohatým spoločenským životom. Mala dva Dobrovoľné hasičské zbory a jeden Dobrovoľný hasičský zbor Obce Jaslovské Bohunice, Športové kluby Blava 1928, Jazdecký klub AXA, Poľovnícke združenie Blava, Občianske združenie Meander, Miestnu organizáciu Jednoty dôchodcov, Občianske združenie Starostliví medvedíci, Spotrebné družstvo COOP Jednota.

**Dobrovoľný hasičský zbor Jaslovské Bohunice** (ďalej len DHZ) viedol predseda Ing. Peter Slivenský, podpredsedom bol Viliam Kotásek, tajomníkom Miroslav Matovič, pokladníkom Miroslav Slivenský, strojníkmi boli Roman Martinkovič a Martin Benovič. Výbor dopĺňali Michal Krutý a Matúš Šoka. Vydávali občasník Infohasič, ktorý bol prílohou Blavských novín, v ktorom písali o svojich aktivitách. V prevádzke mali nonstop linku 0908799055, na ktorej si občania mohli privolať pomoc. Hasiči sa pravidelne zúčastňovali akcií kde prezentovali svoju činnosť. Zúčastnili sa brigády na Deň Zeme 16. apríla tým, že opravovali výtlky na cestách po Sídlisku, zatiaľ kúpili len 10 mechov hmoty, ktoré stačili na 4 výtlky. Neodmysliteľne patrili k stavaniu mája. V deň keď si hasiči pripomínali svojho patróna sv. Floriána boli odstraňovať padnutý zlomený strom na novej cyklotrase. Na Božie telo zabezpečovali plynulý pochod po komunikáciách. Na Deň detí v amfiteátri predviedli svoju techniku, výstroj a výzbroj a samozrejme penu. Deti si prezreli nové aj staršie vozidlá. Deti, ktoré navštevovali hasičský krúžok Mladý hasič-záchranár predviedli pod svojou taktikou požiarny útok s vodou. A svoju techniku a prácu predstavili deťom, ktoré počas prázdnin navštevovali letný tábor a znova na konci prázdnin sa konala rozlúčka s letom a hasiči pri tom nesmeli chýbať. V prípadoch ohrozenia požiarmi varovali rozhlasom pred požiarmi poučnými reláciami, aby sa predišlo požiarom či v lete, či v zime pri vykurovaní pevným palivom, používaním krbov, alebo sviečok. Upozorňovali aj na bezpečnosť prevádzkovania komínov pri vykurovaní rodinných domov krbmi. Zorganizovali hromadný odber krvi svojich členov, ale i občanov obce 22.decembra. Pravidelne sa zúčastňovali školení napr. prác vo výškach, obsluhe motorových píl, viazač bremien, prvej predlekárskej pomoci, nositelia dýchacej techniky, obsluha tlakových, elektrických, zdvíhacích zariadení, vodca malého plavidla, obsluha hasičskej techniky, preškolenie z BOZP a PO ale aj iné, ktoré pri svojej činnosti museli absolvovať. Každú stredu mali v miestnej zbrojnici školenia v rozsahu plánu na výcvikový rok. Okrem samotnej zásahovej činnosti vykonávali pre občanov aj orezy stromov, čistenie kanalizácie, studní, komínov, dlažieb a komunikácií, výškové práce, drobné elektromontážne činnosti, drobné stavebné úpravy, maliarske práce atď. uvedomili si jednu silnú myšlienku, že hasiči sú tu pre ľudí a ľudia pre hasičov. Ešte minulý rok v máji prevzali od ministra vnútra protipovodňový vozík, určený na prvotný výjazd v prípade povodní či iných mimoriadnych udalostí

**Dobrovoľný hasičský zbor miestnej časti Paderovce**. Predsedom bol Tomáš Masaryk, veliteľom Peter Ondruška, tajomníkov Roman Režnák, kultúrnym referentom Blažena Remenárová, strojníkom Matúš Polakovič. Zapájali sa do verejnoprospešných prác, zúčastňovali sa akcií poriadaných obecným úradom.

**Dobrovoľný hasičský zbor Obce Jaslovské Bohunice** bol jednou zo základných zložiek obce, ktorá plnila úlohy súvisiace so zdolávaním požiarov a vykonávaním záchranných prác, pri živelných pohromách a iných mimoriadnych udalostiach v obci. Hasičské jednotky sa dohodli na zjednotení názvov na Hasiči Jaslovské Bohunice.

K najväčším klubom v obci patrili **Športové kluby Blava 1928**. Pracovali a svoju činnosť rozvíjali v šiestich kluboch futbalovom, tenisovom, veterán klube, stolnotenisovom, vodáckom a B.A.S.T.-bechpress a silový trojboj. O činnosti jednotlivých klubov sa dočítate v kapitole Telovýchova a šport na str. 19-22. Správna rada ŠK Blava pracovala v zložení: prezident Božena Krajčovičová, sekretár Mgr. Marek Juhász, pokladník Ing. Miroslav Lehuta a členovia Ing. Martin Junas, Anton Pavlovič, Mgr. Jiří Mlčoch. Revízna komisia predseda Ing. Viliam Rolenčík a členovia Ing. Miloš Rapant a Viliam Kotásek.

**Jazdecký klub AXA** sídlil v areáli Poľnohospodárskeho družstva Jaslovské Bohunice. Spájal ľudí, ktorí mali predovšetkým radi kone aj šport, ktorý bol s nimi spojený. Klub navštevovalo 15 stálych členov a veľa nečlenov, ktorí prichádzali pozrieť koníky a povoziť sa. Ponúkali zblíženie koňa a človeka a ako jeden z mála klubov jazdenie za výpomoc. Členovia s koňmi pracovali, starali sa o ne, čistili maštaľ, výbeh, sedlovňu, učastnili sa sústredení, parkúru ale aj drezúry a hobby pretekov. Ale stále ich čakal poctivý tréning a potom užívanie si tohto nádherného športu. Koníky bolo vidieť aj na obecných akciách napr. aj z príležitosti Dňa detí, osláv v Bohunicách pri kaštieli, či počas prázdnin. V koniarni mali koníky Axel, Casio, Pemm, Viktor, Zahva, Čaky, Ebi, Virginie, Trevignano a Alegra.

**Poľovnícke združenie Blava** hospodárilo na rozlohe 1340 ha. Členskú základňu tvorilo 19 členov zapálených pre zver, ktorú nielen lovili, ale sa o ňu aj príkladne starali. Aj tento rok mali bažantnicu s 1600 kusmi bažantích kurčiat. Poľovníckym hospodárom bol Mgr. Pavol Kaššák. Život poľovníka to bola celoročná starostlivosť o zverenú zver, budovanie kŕmnych zariadení, oprava a ich údržba. Počas zimy zver prikrmovali objemovými ale jadrovými krmivami. Na strelnici v areáli Mlyn si usporiadali Poľovnícku sobotu, varili guláš, piekli diviaka a v príjemnom prostredí sa streli pri dobrom jedle a zábave. Počas roka si usporiadali spoločné poľovačky na drobnú zver, bažanta, škodnú či zajaca.

**Občianske združenie Meander** sa zaoberalo rybárstvom a rybárskym športom v obci. V prenájme malo vodnú plochu v areáli parku, kde od apríla si rybári mohli skúšať svoje rybárske šťastie, podľa schváleného vnútorného lovného poriadku. Výbor pracoval v zložení: predseda Mgr. Ľuboš Remenár, 1.podpredseda Ing. Milan Fitoš, 2.podpredseda Peter Ryška a členovia správnej rady Viliam Kotásek, Ing. Branislav Fitoš, Branislav Križan. V revíznej komisii pracovali: predseda Jozef Hlavanda a členovia Rastislav Blanárik, Martin Sekera. V máji sa konal už 9.ročník rybárskych pretekov detí a dospelých „O pohár starostky obce“. Ryby brali spoľahlivo od prvého nahodenia až do konca pretekov. Urobili si nočný lov na rybníku. Všetky ulovené kapry boli vrátené naspäť do vody. V sobotu 22.októbra sa konala brigáda na upratovanie rybníka. Vyčistili okolie rybníka od náletových drevín, upratali si prostredie v okolí altánka, okolí garáží, urobili prvé kvalitné prikŕmenie, ktoré opakovali až do výrazného chladenia. V novembri 19.11. sa konala rozlúčka s vodou nášho rybníka pod názvom Vianočný kapor.

**Miestna organizácia Jednoty dôchodcov** patrila v obci medzi najväčšie spolky. Mali až 197 člennú základňu, ktorá pracovala pod vedením predsedu Ing. Miroslava Lehutu, podpredsedu MUDr. Danka Gréková, Anna Štajgerová tajomníčka, Viera Lehutová pokladník, Anna Kočková a Jarmila Holovičová členky výboru. Zúčastňovali sa na akciách usporiadaných obcou, brigády na Deň Zeme, slávnostnej sv. omše z príležitosti Dňa rodiny kde varili pre účastníkov kapustnicu, varili guláš na Gulášovej pohode v amfiteátri, a v susedných Špačinciach, v predveľkonočnom čase maľovali kraslice, navštívili termálne kúpalisko v Poľnom Kesove, boli na turistickom zraze v Banke. Pekný duchovný zážitok mali na pútnickom mieste Mariazell v Rakúsku, vyrábali adventné vecne, zúčastňovali sa podujatí usporiadaných okresnou organizáciou JDS. Najvydarenejšou akciou bol turistický zraz v Banke pri Piešťanoch, najväčšou akciou bol päťdňový turisticko-poznávací zájazd do Vysokých Tatier, Pienin, ktorej sa zúčastnilo až 57 členov. Pri úmrtí člena sa zúčastnili poslednej rozlúčky s kvetinovým darom. Zúčastnili sa divadelného predstavenia Vianoce s Miroslavom Donutilom, boli na vianočných trhoch.

**Folklórna spevácka skupina Blavanka** (ďalej len FSsk Blavanka). Jej členovia sa pravidelne stretávali vždy v utorok, kde si opakovali piesne dávno minulé, ale nacvičovali aj nové. Členom súboru nechýbalo nadšenie a láska k folklórnemu umeniu. Vystupovali v krásnych trnavských zlatom vyšívaných krojoch. Skupinu hudobne sprevádzali harmonikár Alexander Berger z Trnavy a kontrabas Jána Horvátha. Vedúcim súboru bola Oľga Mikušová, členovia Štefánia Ondrušková, Lýdia Junasová, Mária Lopašovská, Jarmila Hrabovská, Mária Matovičová, Margita Martinovičová, Ľudmila Koricinová, Sidónia Križanová, Mária Čapkovičová, Lidvina Rapantová, Lucia Rapantová, Peter Ondruška, Alfonz Mikuš, Jozef Martinovič, Stanislav Koricina, Jaroslav Chorvatovič, Miroslav Lackovič a Juraj Gubi. Pravidelne sa zúčastňovali na akciách usporiadaných obecným úradom ako bolo stavanie mája, V Bohunicách pri kaštieli, pochovávanie basy. Členovia súboru oslávili 22. októbra 15.výročie založenia FSsK, pri tejto príležitosti pokrstili tretie CD „Okolo mlyna voda sa točí“, k CD pridali obrázky starých budov, ktoré hlboko zapôsobili a vyvolali spomienky na detstvo, mladosť. Peter Ondruška spomienky vložil do milých kresieb. Členovia boli jedna veľká rodina, ako hovorila jedna životná múdrosť: „Ak si s nami nebol, možno máš šťastie? Ak si s nami bol, máš na čo spomínať! Ak si s nami, buď hrdí!“ A my sme všetci hrdí na to, že môžeme krásnymi slovenskými piesňami tešiť tých, ktorí nás radi počúvajú.

Občianske združenie **Starostliví medvedíci** zapájali najmladšiu generáciu do života v obci. Ich cieľom bolo vypĺňanie voľného času deťom a mládeži formou voľno časových aktivít a motiváciou k tvorivej činnosti. Takmer štyridsať členov na čele s Monikou Kučerovou v tomto roku poriadali napr. Fašiangový sprievod obcou, spoluorganizovali Detský maškarný ples, stavali máj, pre deti organizovali ku Dňu detí cestu rozprávkovým parkom, spoluorganizovali Gulášovú pohodu, pomáhali pri organizovaní detského tábora počas prázdnin, robili brigádu z príležitosti Dňa Zeme, rozdávali darčeky z príležitosti Mikuláša.

**Spotrebné družstvo Jednota Jaslovské Bohunice.** Potravinové družstvo v Jaslovciach bolo založené 26. apríla 1926. Prvým predsedom bol Michal Malovec. V tomto čase bolo v obci viacero obchodov a hostincov. Členovia družstva využívali pri nákupe zľavy. Od vzniku ubehlo už 90 rokov, v súčasnosti fungovalo ako COOP Jednota Spotrebné družstvo. Členovia využívali zľavy pri nákupe, ktoré boli dvakrát v roku, a raz do roka obdržali dividendy v hodnote osem eur. V našej obci bol 21.septembra 2012 otvorený nový Supermarket za prítomnosti predsedu Jednoty Ing. Uváčika a pani starostky Boženy Krajčovičovej.

# Školstvo, kultúra a cirkevný život

## Základná škola s materskou školou

V základnej škole pokračoval školský rok 2015/2016. V posledný januárový týždeň si siedmaci užili lyžiarsky výcvik na zjazdovkách v Jasenskej doline. Aj naši učitelia sa zapojili do celoslovenského štrajku učiteľov v dňoch 25.-29. januára, za lepšie podmienky v školstve a lepšie ohodnotenie práce učiteľa. Na hodine biológie mali žiaci za úlohu vyrobiť model bunky, objavili sa bunky z papiera, plastelíny, slaného cesta, ale najchutnejšia bunka bola v tvare torty na ktorej si všetci pochutili. Na škole prebiehal zber plastových vrchnáčikov pre chorého Tobiasa. Do zberu sa zapojili aj celé rodiny a nosili plné tašky.

Pre uľahčenie práce ku koncu roka boli pre všetkých učiteľov zakúpené osobné počítače. Vzdelávanie tak mohlo prebiehať interaktívne a modernou formou. V škole pribudli nové interaktívne tabule v hodnote 33.tisíc eur.

Náboj junior bola medzinárodná šúťaž štvorčlenných tímov žiakov druhého stupňa základných škôl a osemročných gymnázií. Celkovo sa zapojilo 661 tímov z Čiech a zo Slovenska. Súťaž trvala 120 minút, počas ktorých tímy riešili úlohy. Našu školu reprezentovali deviataci Kristína Krajčovičová, Vladimír Ivančík, Dušan Junas a Filip Sokol. A družstvo ôsmakov Natália Nádaská, Barbora Šeligová, Branislav Bubán, Tomáš Gašpárek. Deviataci bodovo predbehli viac ako 150 tímov a ôsmaci skončili na 84.mieste.

V druhú februárovú stredu hrali volejbal v troch skupinách. Školské kolo recitačnej súťaže Hollého pamätník sa konalo 17.2., zúčastnili sa ho všetci žiaci zákl.školy. Víťazi tried postúpili do bojov o umiestnenie. V apríli sa konal zápis žiakov do 1.ročníka. v dňoch 20. a 21. apríla prišli prvý krát do školy aj so svojimi rodičmi.

V predveľkonočnom čase si krásne vyzdobili školu, triedy aj chodby výtvormi z papiera. Z príležitosti dňa Zeme urobili zber papiera,

 Školské výlety sa konali o niečo skôr ako zvyčajne. Šiestaci vyrazili do Tatier už 30. apríla. Boli na Štrbskom Plese, Popradskom plese, Hrebienku, Studenovodských vodopádoch, Rainerovej útulni, v Tatranskej Lomnici, Smokovci. Niektorí po prvý krát.

Aj tento rok sa naši žiaci zapojili do celoslovenskej vedomostnej súťaže EXPERT geniality show, ktorá bola určená deťom základných a stredných škôl. Celkovo sa zapojilo 8 872 žiakov zo 414 škôl z celého Slovenska a naši sa nestratili. Siedmak Branislav Bubán v téme Mozgolamy získal 57. miesto spomedzi všetkých súťažiacich, Richard Bubán v tejto téme obsadil 70.miesto. Viktória Režnáková a Hana Benedikovičová v téme Spoločnosť kedysi a dnes obsadili 98. a 118. Deviataci v rámci hodín dejepisu navštívili Oswienčin a Krakow.

Druhákov, tretiakov a štvrtákov získala matematická korešpondenčná súťaž MAKSÍK. Úlohy, ktoré im boli posielané, boli zakomponované do rozprávok a tvorivých netradičných matematických úloh. Žiaci prvého stupňa súťažili aj v celoslovenskej súťaži Všetkovedko, medzi najúspešnejších riešiteľov úloh patril Matúš Michalička a Patrik Žemla zo 4.B. V jeden májový piatok si v škole urobili večer spoločenských hier. Dievčatá pripravili občerstvenie, chlapci pomáhali s usporiadaním lavíc v triede. Spoločenské hry boli rozdelené do troch tried, hrali Activity, Dixit, Alias Dobble, Twister, Dostihy a sázky, Monopoly, cestujeme po hradoch a zámkoch, Slovensko ale aj človeče nezlob se, či karty.

Naši žiaci sa nestratili v náročnej IQ olympiáde, Branislav Bubán, Richard Bubán, Martina Čápková v tvrdej konkurencii 90 žiakov si vybojovali pekné tretie miesto.

Kam na strednú školu bola akcia pre deviatakov v mestskej športovej hale v Trnave. Snáď pomohla nerozhodnutým v správnemu výberu strednej školy.

V júni si pripravili Večer s Dobšinským boli to zaujímavé rozprávkové súťaže a aktivity. Žiaci súťažili vo futbale, vybíjanej a atletike.

Štvrtáci a piataci si užili Školu v prírode v Oravskej Lesnej. Zo školou sa rozlúčili deviataci netradičným zápasom s učiteľmi vo volejbalovom zápase, v tomto roku učitelia vyhrali. Chodili po triedach hrali, spievali, plakali. Základná škola pre 19. žiakov skončila. Hurá na stredné školy. Od septembra nastúpilo osem žiakov na Gymnázia, traja na Obchodnú akadémiu, siedmi na Strednú priemyselnú školu a jedna žiačka na Pedagogickú a sociálnu akadémiu.

V tomto školskom roku sa žiaci zúčastnili predmetových olympiád nasledovne. Pytagoriády: víťazi školského kola Saška Bullová 3.r., Paťko Prítrský 4B., Matúš Kuba-Danaj 5.r. Branko Bubán 7.r. Dušan Junas 8.r. pokračovali v okresnom kole, kde Branko kategóriu vyhral, Paťko bol šiesty medzi štvrtákmi a Dušan siedmy medzi ôsmakmi. Matematickú olympiádu riešili piataci Patrik Bulla, Tobias Hutta, Matúš Kuba-Danaj siedmaci Stela Polakovičová, Branko Bubán. Branko v tejto súťaži opäť vyhral. Fyzikálnej olympiády sa zúčastnil Richard Bubán z deviateho r. v okresnom kole bol štvrtý a krajskom siedmy. Deti na olympiády pripravovali PaedDr. Beáta Kristová, Mgr. Katarína Mojžišová a Lucia Bubánová.

Žiaci 2.-6. Ročníka sa zúčastnili lego výstavy Kocky na cestách. Výstava bola rozdelená na tématické zóny modely dopravných prostriedkov, lietadlá, podmorský svet, fantasy modely rozprávkové motívy.

Napätie na fyzike zažili šiestaci pri prezentácii svojich výtvorov. Víťazom sa stal Jakub Bardač s hydraulickým zdvihákom.

Žiaci siedmej A a B sa zúčastnili exkurzie v Nitre v rámci predmetu dejepis. Témou bol život našich predkov pred vznikom Veľkej Moravy a počas existencie Veľkej Moravy.

Šiestaci v rámci hodín dejepisu boli v Západoslovenskom múzeu a na Mestskej veži v Trnave, hlavnou témou bol pravek a archeológia.

Ôsmaci na hodine biológie zažili výbuch sopky. Sopky chŕliace spenenú lávu, do modelov boli zapojené celé rodiny. Výsledok však stál za to.. v stredu 23.11 absolvovali všetci piataci testovanie T5 2016. Žiaci písali testy z matematiky a slovenského jazyka a literatúry. V jedno novembrové dopoludnie boli na divadle s anglickým jazykom. Dvojica hercov predviedla divadelné predstavenie. Takáto hodina angličtiny bola užitočná.

Cenu riaditeľa školy získal Patrik Sýkora – počas deviatich rokov reprezentoval školu v stolnom tenise, futbale + vynikajúce študijné výsledky. Koncom školského roka sa konal turnaj otcov a synov. Učiteľov prišiel podporiť aj bývalý riaditeľ Pavol Kaššák. Po turnaji sa posilnili gulášom, ktorý navaril školník Rudo Ilavský.

Po dvojmesačných prázdninách začal 5.septembra nový školský rok 2016/2017, v ktorom privítali 237 žiakov, z ktorých bolo 35 prváčikov. Z iných škôl prestúpilo 6 dievčat a 1 chlapec.

Riaditeľom školy bol PaedDr. Anton Puškár, zástupcom riaditeľa Mgr. Stanislav Veselský. Členmi pedagogického zboru boli ešte Mgr. Lenka Šallaiová, vyučovala matematiku, Mgr. Vladimír Strečanský bol výchovným poradcom, vdp. Marián Vivodík – kňaz, ktorý vyučoval náboženskú výchovu. Otvorené boli tri oddelenia školského klubu vychovávateľkami boli Lucia Talajková, Bc. Emanuela Benovičová a Dagmar Gvistová. Nová tvár v pedagogickom zbore bol Stanislav Veselský pochádzal z Trnavy, učil nemčinu, angličtinu a náboženstvo.

Triednictvo:

1.A 20 detí Mgr. Katarína Mojžišová 5. 28 detí Mgr. Lenka Piňková

1.B. 15 detí Mgr. Zuzana Pecárová 6. 21 detí Mgr. Lucia Bubánová

2.A. 17 detí Mgr. Barbora Chudjaková 7.A. 14 detí Mgr. Helena Danišová

2.B. 15 detí Mgr. Ľubica Zemková 7.B 13 detí Mgr. Ondrej Macháč

3.A. 14 detí Mgr. Monika Holická 8. 28 detí Mgr. Ivana Michalicová

3.B. 13 detí Mgr. Veronika Pavlíková 9. 15 detí Mgr. Lenka Stračárová

4. 24 detí PaedDr. Beáta Kristová

Na škole pracovala Rodičovská rada na čele s predsedom Mgr. Ingrid Bokorová. Za pedagogický zbor v nej boli Mgr. Lucia Bubánová a Janka Kocánová, ostatní zamestnaci Eva Radošovská. Za rodičov Ing. Mário Rapant, Ing. Marek Heteš, Zuzana Kureková. Za zriaďovateľa Ing. Ľubomír Bokor, Ing. Jozef Sýkora, Ing. Peter Slivenský a iní: Miroslav Remenár. Vyučovacie výsledky boli nad úrovňou celoslovenského priemeru, či už pri testovaní deviatakov na Monitor 9, ale aj v iných meraniach, do ktorých bola škola ako pilotná vybraná. Žiaci mohli navštevovať nasledovné krúžky pod vedením učiteľov: Matematika pre deviatakov-Bubánová, Kreatívny-Danišová, IKT-Holická,Strečanský,, Športový-Chudjaková, Učenie hrou-Kristová, Stolnotenisový - Macháč, Angličtina - Michalicová, Vybíjaná - Mojžišová, Pecárová, Slovenčina pre deviatakov-Stračárová, Technický- Strečanský, Volejbalový- Šallaiová.

Posledné popoludnie pred jesennými prázdninami si ôsmaci pripravili párty v strašidelných kostýmoch. Na konci septembra si urobili malý zber papiera v rámic pred hodového upratovania, do ktorého sa zapojili všetky triedy spolu vyzbierali 11084 kg papiera.

V rámci týždňa Hovorme o jedle škola zorganizovala deň mlieka, deň jablka. Počas týchto dní si pripravili projekty o mlieku a jeho ceste k konzumentom a tak to bolo aj s jablkom.

V októbri z príležitosti mesiaca úcty k starším navštívili našich seniorov v Bohunke. Desať žiakov zo siedmej a ôsmej triedy zbalilo rôzne hry a zo seniormi strávili spoločné tri hodiny, ktoré ubehli ako voda, vyrábali vianočné pozdravy, spievali, hrali karty, spoločenské hry.

V jesennom čase si urobili dyňobranie aj s občerstvením pre rodičov. Vyrezané tekvice rozmiestnili na schodište školy, kde urobili krásnu výzdobu. Počas našich hodov si urobili účelové cvičenie s ktorým výrazne pomohli deviataci, zdravotná príprava, orientácia v prírode, zvukové signály, dopravná výchova. Piataci boli na exkurzii v Mochovciach. V novembri deviataci navštívili našu elektráreň kde si zopakovali vedomosti o zdrojoch energie, dozvedeli sa o rizikách bývania v tomto regióne, o uskladnení paliva, demontáži JE.

V období pred Vianocami si urobili nultý ročník florbalového turnaja O pohár starostu obce v telocvični bývalých kasární, zišli sa žiaci zo základných škôl Jasl.Bohunice a Kátlovce, výber žiackeho hasičského družstva, dospelých hasičov a učiteľsko-rodičovský tím. Po urputných bojoch nakoniec pohár získali žiaci zo školy v Kátlovciach.

Siedmaci sa pred Vianocami zapojili do akcie „Každý dobrý skutok sa počíta“. Zozbierali a zabalili vianočné darčeky pre deti z trnavského detského domova.

## Materská škola

 Deti si v materskej škole utvárali veku primeraný poznatkový systém, rozvíjali reč a osvojovali si základné myšlienkové operácie. V posledný januárový piatok prišli do škôlky

víly, princezné, snehulienky, Elzy, morské panny, rytieri, šašovia, spidermani, doktori, indiáni, mikimauzovia na karnevalový deň. Obec zo svojho rozpočtu vyčlenila prostriedky na nákup hračiek. V škôlke pribudla práčka a sušička, nové dopravné ihrisko. Na uskladnenie nových dopravných značiek, malých bicyklov, autíčok, kolobežiek sa zakúpila garáž. V týždni 25.4-29.4. prebiehal projekt „Keď semafor zabliká“ u detí zvyšovli teoretické a praktické vedomosti z dopravnej oblasti.

 V čase jarného upratovania pozvali rodičov na tvorivé dielne. Deti maľovali vajíčka, lepili ozdoby, mamy pripravili bohaté občerstvenie. Zapojili sa aj do akcie Deň Zeme, celý týždeň triedili a zbierali odpad po obci. V júni 20.6.-24.6 boli v horskom prostredí Vtáčnik hotel Lomy neďaleko Partizánskeho. Zažili neopakovateľné dobrodružstvo a užili si päť krásnych dní. V júni si urobili Ľadové kráľovstvo, podľa rovnomennej rozprávky si užili výnimočné dopoludnie s rozprávkovými postavičkami.

 Po prázdninách sa začal nový školský rok 2016/2017 5. septembra, v škôlke privítali až 96 detí rozdelených v štyroch oddeleniach. Predškoláci 5-6 ročné deti, trieda 4-5 ročných, trieda A 3-4 ročných B-trieda 3-4 ročných. Učiteľkami boli Ľudmila Trstenovičová, Janka Kocánová, Zuzana Kureková, Bc. Nikola Šimončíková, Petronela Lehutová, Jana Kubišová DiS, Mgr. Ivana Šprláková, Bc. Júlia Lančaričová.

 Počas roka boli na výlete na Ranči pod Belicou, Hasiči boli v škôlke na MDD. Stavali máj , deň matiek, boli pozrieť seniorov v Bohunke, v marci boli v knižnici, Z rozprávky do rozprávky, veľkonočné dielne, divadlo Pimprlo, boli pozrieť v škole, zdobili na námestí stromček, navštívil ich aj Mikuláš, v škôlke mali aj strašidlá, púšťali si šarkanov. V jesennom období aranžovali ikebany, venčeky a kytice z listov. V predvianočnom čase vyrábali ozdoby anjelikov, vianočné gule, snehuliakov. Opäť prišiel aj šašo Jašo.

## Základná umelecká škola

Aj tu pokračoval školský rok 2015/2016. Riaditeľkou školy bola Mgr.art. Kristína Marečková,DiS.art menovaná do roku 2020. Škola sa venovala hudobnému,  výtvarnému a tanečnému vzdelávaniu. V hudobnom odbore sa individuálnym štúdiom vzdelávali žiaci v hre na akordeón, keyboard, priečnu flautu, zobcovú flautu, gitaru, basgitaru, klarinet, saxofón, spev a bicie. Vo výtvarnom odbore sa kolektívnym vyučovaním vzdelávali v odbore kresba, maľba, priestorová tvorba, grafická tvorba, modelovanie. V tanečnom odbore kolektívnou výučbou učili klasický tanec, balet, ľudový tanec, moderný tanec, kreatívny tanec. Pod vedením svojich učiteľov ukázali na koncertoch, ako hru na jednotlivé hudobné nástroje zvládli. Výsledky svojej práce ukazovali aj na rôznych výstavách, a vystupovaním na obecných akciách. Výstava prác našich žiakov v priestoroch Radnice mesta Trnava, koncert pre seniorov v Bohunke, výročný školský ples, dva koncerty v priestoroch koncertnej sály ZUŠ. Výstava prác výtvarného odboru v priestoroch školy. Účasť na súťaži „Slávik Slovenska“. Výročný koncert z príležitosti 25.výročia založenia ZUŠ Jaslovské Bohunice. Vianočný koncert v kultúrnom dome v Radošovciach. Škola zakúpila tanečné dresy a pribudli v šatniach lavičky.

# Kultúrno spoločenský život obce

Začínala alebo plynule pokračovala činnosť, hneď prvého januára, kedy sme si pripomínali vznik našej Slovenskej republiky, ale hlavne vítame nový rok, ako inak ohňostrojom, ktorý sa stal neodmysliteľnou tradíciou. V priestoroch pod Poštou sa zišli priatelia, aby privítali Nový rok slávnostným ohňostrojom, ktorý trval 15 minút, k tomu patril príhovor starostky, varené víno, teplý čaj v spoločnosti priateľov a hlavne veselica s kapelou Plastic Duo. Obec k vianočným sviatkom zakúpila novú sv. rodinu, ktorá bola inštalovaná v betlehemčeku pri kostole. Počas vyhláseného štrajku učiteľov sa na námestí v parku stavali snehuliaci. Len škoda, že počasie nedovolilo, aby vydržali dlhšie, oteplenie ich na druhý deň zničilo.

Fašiangové obdobie patrilo plesom, zábavám, radovánkam. Plesovú sezónu otvoril Rodičovský ples 27. januára 40.ročníkom, do tanca hrala skupina Quatro, koncom februára ju zatvoril ples KDH. Na sviatok sv. Valentína obec privítala najmenších obyvateľov, ktorí sa narodili v predošlom roku. Uvítania do života sa zúčastnilo 29 rodín, ktorí na pamiatku od obce dostali finančný príspevok, pamätný list, plyšovú hračku a mamička kvietok. Detského maškarného plesu sa zúčastnilo 115 masiek. Organizátori ocenili 25 najkrajších masiek. Programom sprevádzala šaška Jaška.

Mladí zo Združenia Starostliví medvedíci oživili tradíciu fašiangových sprievodov, za hlučného spevu a tanca prešli celou obcou aby oznámili všetkým, že je koniec fašangu. Basu pochovávala naša Blavanka. Maškary navštívili aj našich seniorov v Bohunke. V priestoroch pod Poštou sa piekli šišky, trdelník.

V marci si obec pripomenula spolu so všetkými pedagogickými i nepedagogickými pracovníkmi ich sviatok Deň učiteľov. Slávnostné posedenie sa konalo v spoločenskom dome, malé občerstvenie, darček na pamiatku. Starostka obce odovzdala Cenu starostu obce učiteľkám Mgr Viere Čavajdovej a Helene Juricovej in memoriam.

 Pred veľkonočnými sviatkami sa konali tvorivé dielne. Medovníky piekla pani Olívia Papierniková z Trstína, mohli sme vidieť ukážky výroby košíkov z papiera, výrobu veľkonočných dekorácií, maľovanie vajíčok, háčkované veľkonočné ozdoby, ochutnávku veľkonočných špecialít. Brigády z príležitosti Dňa Zeme sa zúčastnil rekordný počet obyvateľov 100 a zapojili sa aj žiaci a učitelia.

Stavanie mája malo v obci dlhú tradíciu. Máj prišli postaviť hasiči za veľkého počtu občanov, detí z MŠ, poľovníkov, FS Blavanka, detí z Blavančeka. Ľudová hudba Paprčkovci vyhrávali na počúvanie ale aj do tanca. Guláš pripravili bratia Lackovičovci.

Druhá májová nedeľa patrila mamám a oslave ich sviatku. Program pre ne pripravili žiaci základnej školy, materskej školy a základnej umeleckej školy. Pre mamičky bolo pripravené malé pohostenie zákusok, pagáče, kvietok na znak úcty a vďaky. Aj tento rok sa vo veľkom oslavoval sviatok všetkých detí MDD. V amfiteátri obec v spolupráci so všetkými našimi spoločenskými organizáciami pripravili pre deti rozprávkový park. Deti prechádzali jednotlivými stanovišťami, kde plnili rozličné úlohy, mali skákací hrad, trampolínu, autíčka, koníky z klubu AXA, kolotoče a koniec patril balónikom, ktoré vypustili do sveta. Členovia vodáckeho klubu vozili deti po rybníku tento rok mali tému „Alica v krajine zázrakov“. Členovia DHZ sa predviedli v dobových uniformách, a bola aj pena. Nájdi sladkosť- deviataci asistovali aj pri súťaži na kolobežkách, bicykloch, trojkolkách, maľovalo sa na tvár...

Pani Janka Blašková, ktorá si familiárne hovorila bapka Blašková, naša obyvateľka písala do našich obecných novín krátke príbehy. Tieto už viackrát vydala aj knižne, teraz spolu s Evou Jarábkovou krstili spoločné dielo „Dve z jednej strany“. Krstným otcom bol..... „olál“ ju vodou z Dobrej Vody. Pani Janka písala v trnavskom nárečí, ktoré bolo výnimočné a dodávalo glosám ten správny šmrnc. Jej pohľadu nič neuniklo. Na každú situáciu, ktorá bola na zasmiatie, či zaplakanie si vedela urobiť svoj názor a trefne o tom napísať.

 Kultúrne leto sa v obci začalo 17. a 18.6. deviatym ročníkom festivalu slova, hudby a tanca „V Bohunicách pri kaštieli“. V piatok sme videli 1.divadelný sitcom s originálnymi pesničkami [www.národnycintorin.sk](http://www.národnycintorin.sk)., ktoré uviedlo Komorné divadlo Martin. Videli sme Henrietu Jančišinovú Kollárikovú, Zuzanu Rohoňovú, Nadeždu Vladařovú, Dana Heribana, Mareka Geišberga, Františka Výrostka, Karola Čičmanca, Dominika Zaprihača. V sobotu to bolo vystúpenie Adama Ďuricu, skupinu Hex, Bystrík banda, family Fiends, Street eats crew.

Country Fest Bohunice bol 29. a 30 júla s vynikajúcimi účinkujúcimi: Čechomor, František a Vojta Nedvědovci, Pavol Hamel, Slniečko, Bukasový masív, Michal Tučný revival, Wili Jones and a Westwend. Tanečná skupina Maryland vystupovala v prestávkach medzi jednotlivými účinkujúcimi.. sprievodné podujatia:vodný futbal, súťaž v pití piva, preťahovanie lanom, elktrický býk, pre deti nafukovací hrad, detská škôlka, divadielko. Indiánska výprava, poníky, country bál do rána. Organizátormi boli Mirka Remenárová, Zdenka Michalcová, Jozef Gálik, Marián Bugár, Ondrej Matovič, Roman Áč. Permanentka pre občanov na oba dni bola v cene 10 eur.

Gulášová pohoda sa konala 12.júla za účasti 22 družstiev z blízkeho i vzdialenejšieho okolia. Bol to jej štvrtý ročník. Jedno družstvo prišlo až z Čiech. Ťažkej úlohy porotcu sa ujal šéfkuchár Vojto Artz, držiteľ ocenení vo svojom odbore, aj so svojimi dvoma kolegami. Najlepší guláš navarili Žlkovania z tímu Szalama-Boj. Do taktu hrala kapela Lux a z Poberouna kapela Třehusk. Na spríjemnenie popoludnia sa konali rôzne súťaže. Kuchár Vojto Artz predviedol zo svojho kulinárstva a na veľkom tanieri pripravil zo surovín aké mali súťažiaci kotlinu. Počas prípravy vysvetľoval, aké druhy surovín sa používajú na to ktoré jedlo, aký olej je najlepší atď. Okolostojacim dával otázky a za správne odpovede odmeňoval svojou knihou o varení.

Počas prázdnin organizovala obec Letný denný tábor pre deti od 6 rokov. Deti navštívili mini farmu v Lubine, boli na Holubyho chate, jeden týždeň patril rytierom a princeznám, navštívili hrad Červený kameň, Beckov, Park miniatúr v Podolí, chodili plávať do kaštieľa, boli v ZOO v Bratislave. Po celý čas v tábore zažili prázdninári kopec zábavy a súťaží. Vodáci a turisti pripravili pre deti vodácko turistickú cestu vystlanú ružami. Na jednotlivých stanovištiach deti plnili rozličné úlohy čakali ich tu Rusalky, vodník Zlobník, Neptún, víly.

Koncom septembra sa konali tradičné Michalské hody s hodovými atrakciami na sídlisku, kolotoče, klamári (stánkari). Pre mužov neodmysliteľný futbalový zápas, veľké hodovanie, k tomu návštevy rodákov, stretnutia rodín a starých priateľov.

Sála Spoločenského domu PD Jaslovské Bohunice 23. októbra privítala našich seniorov. Popoludnie svojim spevom vyplnilo Duo Jamaha a ľudová rozprávačka Ozefa Omáčkéch z Krakován. Na záver programu si naši seniori pochutili na guláši a občerstvení. Zákusok a pagáče mali vždy úspech. V druhej polovici októbra sa v priestoroch pod poštou konali trhy, kde občania mohli priniesť svoje prebytky zo záhrad. Predávajúcich aj kupujúcich bolo smutne málo. Len jeden včelár pán František Schmidt ponúkal kvalitný domáci med. Priestory boli vyzdobené strašiakmi z tekvíc. Vystavené boli aj netradičné tvary zeleniny.

Obec tento rok vypísala fotosúťaž “Najkrajší kút mojej obce“. Koncom roka bolo nasledovné vyhodnotenie. 1.miesto Patrik Zuščík 100 eur, 2.miesto Natália Nádaská 70 eur, 3.miesto Mgr. Lenka Svoreňová a Dominik Dubovský 50 eur, ostatní zúčastnení dostali po 30 eur.

V novembri ožili cintoríny. Ku Sviatku všetkých svätých a pamiatke zosnulých boli vyzdobené všetky hroby kvetmi a zapálenými sviečkami. Tisíce blikajúcich svetielok pripomenulo neúprosný čas a krátkosť bytia. Rodiny sa stretávali a spomínali na svojich blízkych. V novembri sme spomínali aj na sv. Martina patróna kostola v Paderovciach, ktorý chodí na bielom koni. Obec v spolupráci s farským úradom zorganizovali už piaty ročník lampiónového sprievodu obcou, aj s vlastnoručne vyrobenými lampiónmi, až do miestnej časti Paderovce. Tu bolo krátke pohostenie a vyhodnotenie troch najkrajších lampiónov. Na záver všetci púšťali lampióny šťastia.

Na Mikuláša sa najviac tešili deti, bolo šťastím, že u nás sa našli ochotní mladí ľudia, ktorí statočne a v kostýmoch niesli vrecia s balíčkami pre všetky dobré deti. V pondelok 5.decembra netrpezlivo očakávali príchod Mikuláša, anjelikov ale aj čerta. Pri tejto príležitosti navštívili aj seniorov v Bohunke, na starej fare, sponzorom bola pani Vilma Janovičová, ktorá dodala mandarínky pre všetkých. Chodili tri skupiny Mikulášov, balíčky dostali všetky deti do 10 rokov veku, ale naprázdno neobišli ani staršie deti, aj tým sa ušla malá sladkosť. Tri dni pred prvou adventnou nedeľou sa vyrábali pod vedením šikovných lektoriek adventné vence. Adventný koncert Križovianky v kostole sv. Michala sa konal 17.12., počuli sme si klasické koledy a vianočné piesne.

 Čaro Vianoc a ich atmosféru umocňovali rozličné svetelné výzdoby rodinných domov, ktorými si občania skrášľovali svoje príbytky a v neposlednom rade aj svoje priedomia. Vo vianočnom čase to blikalo zo všetkých strán, prechádzkou po obci sa bolo na čo pozerať. Pred kostolom z bohunickej strany svietil veľký adventný veniec. Sviatočnú atmosféru dopĺňali betlehem a svätá rodina. V tomto roku sme zažili dvakrát ohňostroj, lebo novoročný sa konal posledného v mesiaci už o 21.00h. Všetkým sa to páčilo, lebo tam mohli byť aj deti s rodičmi.

Knižnica ku koncu roka evidovala 10 100 kníh. V mesiaci marec navštívilo knižnicu 320 detí. Na webovej stránke obce v záložke Knižnica bol zverejnený aktuálny zoznam knižničných titulov, ktorý bol pravidelne aktualizovaný. Takto občan mal možnosť priamo z domu zistiť, či daný titul sa v knižnici nachádza. Už 7-my rok požičiavali knihy aj ako školská knižnica tzn. pre celú triedu v rámci mimočítankovej literatúry. Najviac sa však požičiavala beletria. Otvorená bola vždy v utorok od 13.00-18.00 hodiny a druhú sobotu v poradí od 10.-12. hodiny. Zápisné pre deti do 15 rokov bolo 0,50 €, a 1 € pre čitateľov nad 15 rokov. Na projekt s názvom „Láska k čítaniu začína u detí“ získali 1 200 eur, z toho zakúpili 18.titulov.

Občania celej obce využívali závlahový systém. Ušetrilo sa na pitnej vode i stočnom. Aj úrodu si občania pochvaľovali. Čoraz viac obyvateľov si krášlilo okná, balkóny a priedomia kvetináčmi s kvetinami ako boli muškáty, petúnie, surfínie, v jeseni najmä chryzantémy a tekvice rozličných farieb a tvarov. Obec bola každým rokom krajšia a upravenejšia. O úpravu a kosenie trávnatých plôch sa starala obec. Z dediny sa pomaly vytrácal pravý dedinský ruch: kikiríkanie kohúta, kotkodákanie sliepok, kvičanie domácej svine. Kačky, husi, králiky to už nevidieť vôbec, ale niektorí občania sa vracajú k domácej hydine, začínajú chovať aspoň sliepky pre vajíčka a zajacov. Módou sa stala zdravá strava a výživa. Toto, vedeli naši starí rodičia, ale mladí to nanovo objavovali pod pojmom bio. Rodiny vo svojich dvoroch pestovali „anglické trávniky“ a kvetinové záhony. Našlo sa ešte niekoľko jednotlivcov, ktorí sa venovali chovu včiel, boli to František Schmidt, Pavol Nigrovič, ............. Beňo, Marek Heteš, Dušan Petric, Igor Fajčík .

Na webovej stránke obce wwwjaslovske-bohunice.sk ste sa mohli dozvedieť najaktuálnejšie dianie v obci. Blavské noviny boli rozosielané do každej domácnosti v obci zdarma, v tomto roku vyšli 4 čísla, bol to ich 15-ty ročník.

# Farnosť

 S príchodom nového roka sme si pripomenuli sviatok rodiny. Výzdoba kostola bola ešte vianočná, krásna, s betlehemom a ozdobenými živými ihličnatými stromami, ktorých bolo šesť, kostolu ich darovali občania z vlastnej záhrady. Celodenná poklona k Sviatosti oltárnej sa konala 5. januára. Na tri krále chodili po obci koledníci. Dôstojný pán v tento deň svätil domy občanom, ktorí o to požiadali. O kostoly a ich výzdobu sa už dlhé roky starali naši kostolníci. V Jaslovských Bohuniciach to bola Jojka Kubišová a v Paderovciach Peter Remenár a Jozef Vyškoč. Organistami v oboch kostoloch boli Martin Ryška a Laura Tökölyová. Duchovným otcom farnosti bol Marián Vivodík. O upratovanie kostola sa starali občania rozdelení do 16. skupín, ktorí sa pravidelne striedali. Nedeľné sv. omše boli nasledovne 7.30 a 10.30 v Jasl. Bohuniciach a 8.45 v Paderovciach.

Veriaci sa popolcovou stredou 10.februára začali pripravovať na najväčší kresťanský sviatok Veľkú noc. Začal sa 40 dňový pôst. Na Kvetnú nedeľu sa konala krížová cesta od Kostola sv. Michala cez Hlavnú Bohunice až do kostola sv. Martina. Spevom prispeli k slávnostnej atmosfére speváci z nového spevokolu. Veľkonočné štvordnie bolo od 24.3 do 27.3. Na veľký piatok pašie spievali páni Martin Ryška, Miroslav Melicher a Rastislav Rapant .

Pán farár pripravoval deti na 1.sv. prijímanie, ktoré sa konalo 5. mája a prijalo ho 22 detí tretieho ročníka ZŠ. Deti boli oblečené do rovnakých bielych rúch. K Božiemu telu 26. mája sa robila procesia obcou s vyzdobenými štyrmi oltármi. Dva oltáre v Jaslovciach pripravili rodiny Čápková a Sýkorová a dva v Bohuniciach rodiny Drobná a Remenárová. V dňoch 23.-27. mája pán farár usporiadal pre deti týždeň bez televízie, ktorý bol zameraný na súťaže hry a trávenie voľného času vonku. Bicyklom na Dubovskú priehradu sa konalo 23.mája. Počas roka sa konali pravidelné zbierky, napr. zbierka na charitu 300 eur, na cirkevné školstvo 800 eur. Na sviatok sv. Cyrila a Metoda sa konala slávnostná svätá omša v parku z príležitosti Dňa rodiny. Po omši bolo priateľské stretnutie rodín pri kapustnici, pre deti a dospelých boli pripravené rozličné súťaže. V dňoch 31.7.-6.8. sa konal tábor detí v Rajeckých Tepliciach. V dňoch 17.-23.7. tábor s mládežou v Slovenskom raji. V dňoch 14.-18.9. sa konala púť do Medžugoria.

V novembri sa naši farníci zúčastňovali na 9-dňovej pobožnosti k Panne Márii trnavskej na tzv. novéne, cestovali pripraveným autobusom. Počas vianočných sviatkov koledovali deti aj s Dobrou novinou, bol to už 19.ročník podujatia. V našej obci sa vyzbieralo 800 € a navštívili 70 domácností, koledovalo 26 detí so 6 dospelými.

V tomto roku bolo pokrstených 30 detí z toho bolo 10 detí z iných obcí. Z celkového počtu bolo 14 chlapcov a 16 dievčat. Sobášilo sa 14 párov z toho bolo 8 párov z iných obcí. Zomrelo 10 ľudí z toho bolo 7 mužov a 3 ženy. Vdp. navštevoval chorých vždy k prvým piatkom a sviatkom a priniesol im telo kristovo. Počas roka sa konali dve spoločné sv. spovede k Veľkej noci a na Vianoce, kedy spovedali v kostole piati vdp. farári.

Vznikol nový farský spevokol pod vedením Mgr. Adriany Žemlovej, mal 25 členov a tri gitarové sprievody. Spievali na nedeľných sv. omše o 10.30 h.

# Telovýchova a šport

V obci pracovali športové kluby, a kto nechcel byť registrovaným členom, športoval len tak pre vlastné potešenie v posilňovni, v tenisových halách pri rekreačnom tenise, na antukových dvoroch pri bedmintone, alebo na korčuliach, či bicykli po nových uliciach v prostredí Blavy. Ulice Záhumenická a Záhradná sa stali počas sviatkov a nedelí korzom. Zeleň a upravené prostredie Blavy s lavičkami, vytvárali oázu pokoja. Športové kĺuby Blava 1928, ktoré boli riadnym členom Slovenského futbalového zväzu, pracovali v šiestich kluboch. Boli to kluby futbalový, tenisový, veterán klub , stolnotenisový, vodácky a turistický, a B.A:S.T.-bechpress a silový trojboj. Najsilnejším klubom bol futbalový. Štruktúra ŠK: prezident Božena Krajčovičová, sekretár Mgr. Marek Juhász, pokladník Ing. Miroslav Lehuta, členovia: Anton Pavlovič, Ing. Martin Junas, Dr. Jiří Mlčoch.Predseda revíznej komisie Ing. Viliam Rolenčík, členovia revíznej komisie Ing. Miloš Rapant, Viliam Kotásek. K domácim zápasom vydávali bulletin „Blavašport“ ktorý písal už svoj 20.ročník. Základ futbalového tímu nerobili iba hráči, dôležitou súčasťou boli ľudia, ktorí dbali o správny chod klubu a najlepšiu kvalitu ihriska. Novým hospodárom sa od septembra stal Vladimír Krajčovič. Športovci mali v obci dve tréningové plochy pre futbal, jednu s umelým trávnikom a futbalový štadión na hranie zápasov. Tenisti mali dve tenisové haly v Športovom areáli a šesť antukových kurtov v areáli parku, ktoré niesli pomenovanie po našich slávnych tenistoch Miroslavovi Mečířovi, Dominikovi Hrbatom, Karolovi Kučerovi, Branislavovi Stankovičovi, Daniele Hantuchovej a Dominike Cibulkovej

Mužstvo ŠK Blava A tvorili: Dávid Moravanský, Samuel Poláček, Jána Sekera, Ivan Koleno, Tomáš Dóka, Štefan Matejkovič, Lukáš Buchanec, Martin Broš, Martin Machovič, Andrej Dobiš, Adam Kolarovič, Jakub Janso, Matej Meško, Martin Orichel. V sezóne 2015/2016 skončili na 11.mieste so ziskom 38 bodov. Trénerom bol Cyril Stachura a od apríla Patrik Maron. Reprezentácia Severného Írska bola na našom štadióne a veľmi sa im páčil. 29.apríla sa odohral na našom štadióne finálový zápas Slovenského pohára v ženskom futbale. Stretli sa futbalistky Partizán Bardejov a ŠK Slovan Bratislava. Ohlasy a pochvaly na organizáciu zápasu boli pozitívne a všetko dopadlo na výbornú. V jesennej časti odohrali veľmi zaujímavé zápasy, ktoré mali vysokú kultúrnu aj spoločenské zložku. V Slovnaft Cupe narazili na druholigistu z Pohronia. Zápasy boli na vysokej úrovni, každý návštevník nášho areálu vysoko hodnotil športový areál, kvalitu trávnika, organizáciu zápasov. Mužstvo sa pohybovalo v druhej polovici tabuľky, sezónu ukončili na 11.mieste. v tomto roku skúšali pilotný projekt, kedy starší dorastenci trénovali spolu s A mužstvom, tak aby perspektívnych hráčov hneď zapracovávali do mužského futbalu.

Mužstvo ŠK Blava B hralo Swan oblastnú súťaž A pod vedením Róberta Vavruša. Cieľom bolo hrať pekný futbal pre potešenie divákov a fanúšikov.

Mužstvo žiakov U-15 si zvýšilo účasť na tréningoch. Preto na prvé miesto tréner kládol radosť z hry a napredovania, hoci výsledky zatiaľ neboli meradlom úspechu. Trénerom bol Martin Machovič. Hráčmi boli Lukáš Padyšák, Samuel Plesník, Dominik Bajza, Šimon Bajza, Matúš Cibulka, Sebastián Šimko,Patrik Bulla, Jakub Bardáč, Peter Kučera, Erik Šallai, Lukáš Kostolanský, Martin Bača, Pavol Gulla, Marko Hrebíček, Matej Bohunický, Martin Tomašovič, Tomáš Tomašovič, Adam Bošnák, Denis Klč, Tomáš Toráč, Richard Toráč, Dušan Junas, Pavol Marinovič, Martin Ilavský.

Prípravka hrala pod vedením trénera Mareka Mašku. Vedúcim mužstva bol Miroslav Klč. Zúčastňovali sa súťaží prípraviek Trnavského kraja. Vedenie tešil záujem zo strany detí, mali 27 chlapcov. Neskutočne vážne brali každý tréning, každý zápas, pri tréningoch mali minimálny počet 20 chlapcov. V jarnej časti sezóny chlapci skončili na 2.mieste. stabilita kádra, hojná účasť na tréningoch, radosť z futbalu. Na hodovom turnaji v Ružindole za účasti Trakovíc, Suchej nad Parnou a našich získali 3.miesto. Zimné tréningy mali v telocvični v Ubytovni. Zúčastnili sa Mikulášskeho turnaja „Deti proti rodičom“, bola to vydarená rodinná akcia, na ktorú rodičia pripravili občerstvenie. Hrali v mikulášskom oblečení a boli aj nakoniec darčeky. Veľký športový zážitok mali zo zápasu Slovensko-Severné Írsko na štadióne v Trnave. V tomto roku založili aj mužstvo predprípravy U9, bola to najmladšia veková kategória, v ktorej pôsobili chlapci a dve dievčatá, trénovali pod vedením Mateja Meška a Ondreja Sakaru, nazvali ich Blavíčatá.

Tenisový klub bol organizovaný za účelom podpory športových aktivít detí. Začiatkom roka sa klub rozlúčil s dlhoročnou trénerkou Patríciou Rogulski, v apríli s Michalom Lukačovičom, a nahradili ich Matúš Béreš a asistent Patrik Obal. Klub pracoval pod vedením Ing. Martina Junasa-predseda. V jarnej aj jesennej časti sezóny boli na sústredení vo Valčianskej doline. Po sústredení nasledovala súťaž družstiev. Klub prihlásil 9 družstiev. Ženy hrali 1.ligu a po vynikajúcom začiatku im chýbal kúsok šťastia, aby postúpili do Extraligy. Dorastenky hrali RM I (regionálne majstrovstvá)a skončili na 3.mieste. Dorastenci mali dve mužstvá, A mužstvo  v RM I. skončilo na 5.mieste, B mužstvo skončilo v RM II. na prekvapujúcom 1.mieste. Starší žiaci skončili v RM I na 2.mieste a prebojovali sa na MSR (majstrovstvá Slovenskej republiky), ale po nevydarených zápasoch skončili na poslednom mieste. Staršie žiačky skončili v RM II na 4.mieste a mladšie v RM I na 5.mieste. mladší žiaci v RM I skončili na 5.mieste. V októbri sa začal zimný tréningový cyklus v krytých halách. Záujem o hranie bol dobrý a deťom sa prvé kroky v tenisovej prípravke páčili. Tréning pozostával z koordinačných prvkov a začiatku tenisovej abecedy. Trénerom prípravky bol Michal Čálik syn reprezentačného trénera Daniela Čálika. V celkovom rebríčku STZ skončili naši na 22.mieste zo 196 aktívnych klubov v rámci celého Slovenska. CTM (centrum talentovanej mládeže. Už druhý rok za sebou boli klubu pridelené za výborné umiestnenie hráčov v rebríčku významné celoštátne turnaje v mládežníckych kategóriách. Halové majstrovstvá regiónu dorasteniek (HMR), HMR dorasteniek do 18.rokov vo dvojhre sa stala Laura Maluniaková, Patrícia Junasová sa stala halovou majsterkou SR vo štvorhre, druhá bola Alexandra Matejčíková. Turnaj mladších žiačok triedy „B“, zúčastnili sa ho Pavol Gula, Aleš Michalica, Yanick Rogulski. Turnaj mladších dorasteniek triedy „B“, v tejto kat. do 16 rokov mal klub historicky prvú zlatú a zároveň halovú majsterku Slovenska vo štvorhre Patríciu Junasovú. V kat. do 14 rokov Miloš Karol bol druhý vo štvorhre ma MS a tretí vo štvorhre MR. V kat. do 12 rokov Pavel Gula náš najúspešnejší hráč na MS získal 3.miesto vo štvorhre a zároveň na MR 1.miesto v dvojhre aj štvorhre. Najmladšia Natála Mrvová sa neprebojoval na medailovú pozíciu. Usporiadali zimné regionálne majstrovstvá kraja dorasteniek. V marci zorganizovali zimný turnaj druhej najvyššej kategórie „B“ dorasteniek, v januári mladších žiačok, v lete turnaj staršieho žiactva kategórie „B“. Celkovo zorganizovali 4 celoslovenské tenisové turnaje. Deti svojimi výsledkami robili dobré meno nielen sebe, tenisovému oddielu ale aj obci. V lete sezónu odštartovali brigádou na kurtoch, kde odpracovali 150 hodín. Zoškriabali a vyniesli starú antuku, rozniesli novú, vyrovnávali, valcovali, polievali.

Stolní tenisti. V súťažiach ich reprezentovalo 5 družstiev dospelých, dve družstvá žiakov. Výborne si viedlo A družstvo hralo 4.ligu a postúpilo do 3.ligy. B družstvo bolo v strede tabuľky v 5.lige, C družstvo bolo nováčikom v 6.lige a patril mu stred tabuľky, D družstvo hralo v 8.A lige, E družstvo hralo tiež v 8.lige zatiaľ bez víťazstva. Začiatkom roka poriadali tradičný novoročný turnaj o pohár starostky, ktorý sa konal počas dvoch dní 8.a9.januára v telocvični ZŠ. Hráčmi A družstva boli: Miroslav Rábara, Vladimír Tibenský, Jozef Čápka, Patrik Sýkora Peter Pavlen, Ľuboš Mráz. Miro Rábara bol zároveň najlepším hráčom ligy. Hráčmi B družstva boli Karol Gajdoš ml., Peter Gajarský, Tibor Matovič, Štefan Lehen, Miloš Rapant,v súťaži obsadili 7.miesto. Hráčmi C družstva boli Patrik Sýkora, Martin Matovič, Rasťo Michalec, František Rolenčík, Karol Gajdoš st. Hráčmi D družstva boli Martin Matovič, Karol Gajdoš st., Ondrej Zachar, Jozef Kubiš, Martina Čápková, Tomáš Hyža, Roman Michalec, Tomáš Matovič, Lucia Čapkovičová, Lukáš Padyšák, v súťaži obsadili 4.miesto. hráčmi E družstva boli Roman Michalec, Martina Čápková, Lucia Čapkovičová, Tomáš Hyža, Tomáš Matovič, Lukáš Padyšák, Adrián Rolenčík, Soňa Krajčovičová, dostávali tu príležitosť hrať žiaci, aby získavali herné skúsenosti. V súťažiach žiakov A družstvo bolo v 1.lige, B družstvo v 2.lige. Oddiel mal 11 registrovaných žiakov a dorastencov a dvoch zatiaľ neregistrovaných. Z toho bolo 10 chlapcov Patrik Sýkora, Martin Matovič, Rasťo Michalec, Tomáš Hyža, Tomáš Matovič, Adrián Rolenčík, Marek Hulík, Lukáš Padyšák, Daniel Uváčik, Samuel Ryšavý a tri dievčatá Martina Čápková, Soňa Krajčovičová a Lucia Čapkovičová. Mládeži sa venoval Karol Gajdoš st., Štefan Lehen a Vladimír Tibenský. Trénovali 3x do týždňa dve hodiny. V súťažiach dosahovali skvelé výsledky aj s medailovým umiestnením. B družstvo žiakov postúpilo do 1.ligy žiakov, čo bolo fantastickým neopakovateľným úspechom.

Silový trojboj a bechpress. Výbor tvorili Roman Hrčka-predseda, Ján Sobol-tajomník. Dalo sa povedať, že z každej súťaže si priniesli zlato alebo nejaké ocenenie. Novými pretekármi boli Milan Smutný a Matej Stacho.v apríli v Mestskej športovej hale sa konali Medzinárodné majstrovstvá Slovenska a Česka v tlaku na lavičke, náš pretekár Milan Smutný sa umiestnil na 4.mieste

 V decembri sa zúčastnili v Trnave vianočnej bezdresovej súťaži v tlaku na lavičke, a vianočnej súťaži v Terchovej. Úspechy nášho bývalého reprezentanta Rada Tomašoviča, ktorý prestúpil do trnavského klubu Spartakus Fight Gym, kde súťažil v zápasoch slovenskej ligy amatérov tzv. SLEM v zmiešanom bojovom umení. Rado trénoval v  ťažkej váhe a hneď v prvom zápase 29.okt. v bratislavskej športovej hale Ufa dosiahol víťazstvo.

Výkonný výbor vodácko turistického klubu tvorili Mgr. Peter Bubán-predseda, Mgr. Magdaléna Malovcová-tajomník, pokladník. Zameriavali sa predovšetkým na rodinné športovanie a pobyt v prírode, klub združoval vyznavačov veslovania, pádlovania a turistiky. Nový rok vítali výstupom na Klenovú. Často ich bolo vidieť ako v štíhlych kajakoch či na kanoe brázdili vody nášho rybníka. Usporiadali oslavu 133. narodenín vodno lesných víl. Zúčastnili sa brigády na deň Zeme, zabezpečovali člnkovanie sa na rybníku počas akcie v Bohunicách pri kaštieli, na oslavách MDD pripravili pre deti „Alenku v ríši divu“, vodáci podávali pádla deťom ZŠ a MŠ. Splav na Malom Dunaji od Parku Madarász po Jahodnú, dalej boli na splave v Klátovskom rameni, ktoré sa hrdí najčistejšou vodou na Slovensku, svojho času o ňom točil dokument aj chýrny oceanológ Jacques Yves Cousteauo, ktorý ho zaradil do dokumentárneho filmu o Dunaji. Na Silvestra si urobili zimný výstup na Marhát.

Členovia Veterán klubu sa pravidelne stretávali na ihrisku každú nedeľu dopoludnia a v zimnom období každý piatok podvečer v telocvični bývalých kasární. Boli to hráči nad 35 rokov, vekový priemer 43 rokov. Priateľské futbalové zápasy odohrali s okolitými obcami Zeleneč, Hrnčiarovce, Veľké Kostoľany, Červeník. Na zápasy sa pravidelne schádzalo 15 hráčov, klub evidoval 25 hráčov. Mužstvo tvorili: Andrej Junas, Andrej Čapkovič, Ľuboš Bokor, Robert Krč, Jozef Demovič, Jozef Zaťko, Stanislav Ilavský, Ľuboš Mráz, Jozef Čápka, Jozef Malovec, Vladimír Hrabovský, Peter Kučera, Štefan Ryška, Pavol Bobák, Martin Kurek, Stanislav Škoda, Dušan Malatinský, Tomáš Bohunčák, Adrián Chudý, Miloš Horváth, Peter Magula, Róbert Vavruš.

Paraglidista Miroslav Matovič z Jasloviec často brázdil oblohu na svojom klzáku a keď sme ho videli lietať nad dedinou, vždy sme mu usilovne mávali. Túto sezónu považoval za veľmi úspešnú, pretože bol na dvoch kontinetoch sveta. Na jar v Keni (Afrika) a koncom októbra v Rio de Janeiro v Brazílii. Jeho cieľom bolo mesto Quixadá. Na slovensku lietal majstrovstvá Slovenska a Slovenský pohár v paraglidingu, a v Cross country čo bola celoročná súťaž v lietaní, v rámci ktorých skončil na 3.mieste. Na Slovensku mal najdlhší let 202 km.

Športu chtivých občanov vítala posilňovňa, ktorá bola otvorená v pondelok až piatok od 16.00-20.00 hodiny. Boli tu stroje na posilnenie celého tela, jednoručky od 5-40kg, činky pre ženy s váhou 1kg. Pre kardio cvičenie spiningový bicykel, orbitrek, veslovací trenažér, bežecký pás. V boxovacej časti ste si mohli vybiť veľa energie, ktorú ste si potom mohli doplniť iontovými nápojmi, ktoré sa tam dali zakúpiť. Vstup pre domácich stál 1euro, pri kúpe 16 vstupov bola zľava na 70 centov/vstup. Ženy cvičili raz do týždňa piloxing v telocvični v areáli Ubytovne. Na strelnici Mlyn mala Danka Barteková urobený tréningový areál.

#  Záver

 Rok 2016 bol uzatvorený. Volili sme si zástupcov a parlamentné strany do NR SR. Bohatý bol na kultúrne podujatia, športové zážitky, stretnutia so zaujímavými ľuďmi a plynul rýchlejšie, ako by sme chceli. Znova sme sa lúčili s našimi spoluobčanmi, ktorí odišli do večnosti. Amfiteáter žil bohatým a pestrým životom. Na ihriskách, tenisových kurtoch a v tenisových halách sa športovalo. Občania žili pestro a moderne. Stretávali sa na rodinných podujatiach, oslavách výročí, alebo len tak pri príjemnom posedení obce. Aj napriek mnohým kladným hodnoteniam tu boli aj zlé a nepekné činy, o ktorých často nechceme ani rozprávať, vandalizmus, zlé susedské vzťahy. Napriek všetkému to bol rok úspešný.

 Zápis za rok 2016 bol urobený na základe vlastných zozbieraných materiálov a pozorovaní. Ďalej z podkladov z rokovaní Obecného zastupiteľstva a Obecného úradu Jaslovské Bohunice, Blavských novín za rok 2016 a webových stránok obce.

 Kronikársky záznam obce za rok 2016 bol prerokovaný Obecným zastupiteľstvom

v Jaslovských Bohuniciach, ktoré ho dňa..................... uznesením číslo.....................schválilo.

––––––––––––––––––––-

starosta obce

Božena Krajčovičová

 okrúhla pečiatka obce

–––––––––––––––––––––

kronikárka

Jana Matulová

**Jana Matulová, Hlavná Jaslovce 89/69, 919 30 Jaslovské Bohunice**

 Obecný úrad

 Ing. Daniela Heribanová

 vedúca oddelenia správy obecného úradu

 919 30 Jaslovské Bohunice

 Jaslovské Bohunice

 13.9.2017

Vec:

Texty do kroniky Obce Jaslovské Bohunice

 V prílohe Vám zasielam návrhy textov do Kroniky Obce Jaslovské Bohunice za rok 2016.

 S pozdravom

 Jana Matulová

 kronikárka

Príloha:

Návrhy textov do Kroniky obce za rok 2016